गुवाहाटी , 21 आगस्ट : दासिम गासै सा 3.188 आसाम पुलिसफोरनि देहायाव कभिड - 19 पुजिटिभ केसखौ मोन्नो हादों । बे बाथ्राखौ रोखायै फोरमायदों आसाम पुलिसनि आइन आब्रुथि बिफाननि उफ्रा पुलिस सामलायगिरि जिपि सिंआ । टुइटारनि गेजेरजों जिपि सिंआ मिथिहोनाय बायदिब्ला दासिम आसाम पुलिसनि गासै पजिटिभ मोन्नो हानाय जवानफोरनि गेजेराव सा 2.436 पुलिसफोरा फाहामथायनि गेजेरजों मोजां हालोदयाव फैफिन्नो हाबाय । फारसेथिं कभिडनि हेथायै जुजिनानै फाहामथाय लानायाव जिउ ख'हा जानाय पुलिस जवानफोरनि अनजिमाया गासै सा 9 जाहैबाय होन्नानै पुलिस बिबानगिरिया मिथिहोदों । राइज्योयाव सुबुंफोरखौ नोजोर लाखिनायनि आरो थासारिखौ नोजोर लाखिनायनि थांखिजों थिसनजानाय आसाम पुलिसनि माखासे जवानफोरा भाइरासजों सन्देरजानानै फाहामथाय लानायाव जिउ ख'हा जानायखौ पुलिस बिबानगिरिया दुखु मोन्नाय फोरमायबावदों । बृहस्पतिबारखालि कभिङ - 19 जो जुजिनानै फाहामथाय लानायाव जिउ ख'हा जानाय हेड कनस्टेबोल बसन्त गगैनि जोबथा मान बाउनाय हाबाफारियाव बाहागो लानानै जिपि सिंआ बेफोर गोनां आयदाफोरनि सायाव मिथिहोदों । बे दुखु फोरमायनाय हाबाफारियाव सराइदेव पुलिसनि मोनफ्रोमबो थाखोनि पुलिस बिबानगिरिफोरा बाहागो लायो । फारसेथिं बृहस्पतिबारखालि आसामआव सा 8 सुबुंफोरा कभिड - 19 जों फाहामथाय लानायाव जिउ ख'हा जानानै राइज्योयाव दासिम सा 221 सुबुंफोरा जिउ ख'हा जाबाय । जिउ ख'हा जानाय सुबुंफोरनि मुङा फारियै कामरुपनि मिरा बेगम ( 70 ) , सइपुउद्दिन आहमेद ( 48 ) , बरपेटानि मुक्तार हुसेन ( 49 ) , डिब्रुगड़नि चक्रधर गगै ( 48 ) , साव तार्सा नापुं ( 60 ) करिमगन्जनि सुक्ल दत्त ( 60 ) , कार्बि आलंनि दर्सि तेरां ( 45 ) आरो धुबुरीनि दिपक कुमार ( 46 ) होन्नानै मिथिनाय जादों । 
आसाम पुलिसआव कभिड - 19 नि पजिटिभ मोन्नाय केसआ 3 रोजानिबो बांसिन जाबाय